Wjerina chěžka

Wjerina chěžka (němsce Hexenhäuschen abo Hexenhäusel) je jedne z najstaršich wobchowanych bydlenskich twarjenjow města Budyšina. Nadeńdźe so w sprjewinym dole při Rybarskej hasy, niže Serbskeho kěrchowa.

 Stawizny 
Něhdyša rybarska chěžka je so do 1604 natwariła a přetra wulki woheń lěta 1634, kotryž zniči wjele Budyskich domow. Tež wšě slědowace wohenje a wójny njemóžachu chěžku ženje wulce wobškodźić. Hač do dźensnišeho je z drjewjanymi šindźelemi kryta a ma drjewjane lijawy.

Po ludowej powědančce je chěžka wšě wohenje přetrała, dokelž bě škitana přez kuzłarstwo cyganki. Tež swojorazny napohlad chěžki je najskerje přinošował k wutworjenju jeje mjena. Znata bu chěžka předewšěm přez mnohosć pohladnicow, kotrež so wokoło 1900 z jeje wobrazom produkowachu. Chěžka bu 1959/60 saněrowana a steji pod pomnikoškitom.

 Wotkaz 

Kategorija:Twarjenje w Budyšinje
Kategorija:Nutřkowne město (Budyšin)
Kategorija:Kulturny pomnik w Budyskim wokrjesu